KYK: Fidji wen harte met sang, skoonmaak | Netwerk24
KYK: Fidji wen harte met sang, skoonmaak
27 November 2018 10:18
Fidji het Frankryk Saterdag vir die eerste keer in sy geskiedenis geklop en die span se viering was pragtig om te aanskou.
Die eilandmanne, wat sy vorige nege kragmetings die afgelope 60 jaar teen Les Blues verloor het, se nuwe agtste plek op die wêreldranglys is boonop sy hoogste tot nog toe.
“Dit is ’n enorme prestasie,” het John McKee, die span se afrigter, ná afloop van die sege gesê.
“Ons het vandeesweek vir mekaar gesê as ons Frankryk klop, sal ons die panteon van Fidjiaanse rugby bereik.”
Fidji se oorwinning is goed ontvang, maar die spelers is ook van oor die wêreld heen geloof vir hul nederigheid, met foto’s wat op sosiale media versprei is waar die Fidjiane hul kleedkamer ná afloop van hul feesvieringe skoonmaak.
Frankryk se senter, Mathieu Bastareaud, het nie doekies omgedraai oor die rede vir die nederlaag nie.
“Ons het hulle nie gerespekteer nie en hulle het oor ons geloop,” sê hy oor die Hane se nederlaag van 14 – 21.
RugbyDump berig televisie-mikrofone het Bastareaud opgeneem waar hy woedend met sy spelers praat.
“Wie dink ons is ons? Ons klop Argentinië en ons dink ons is spesiaal. Ons het ’n absolute laagtepunt bereik, ons moet van vooraf begin. Want ons is pateties, skandalig – ons moet daarvan bewus wees.”
After their historic victory over France and Argentina's loss to Scotland, Fiji will be for the first time in history ranked 8th in the world with 77.95 points
Die Hane het die afgelope maand – minder as ’n jaar voor die Wêreldbekertoernooi in Japan – naelskraap teen die Springbokke (26 – 29) verloor, terwyl hulle die Argentyne daarna gemaklik met 28 – 13 geklop het.
Sake lyk egter baie meer rooskleurig vir die Fidjiane, wat ná die wedstryd in die middel van die veld vergader het en onder leiding van die skrumskakel, Frank Lomani, met ’n tradisionele liedjie verder die respek van die rugbywêreld verower het.
Meer oor: Fidji | Jaareindtoer | Toetsrugby | Hane
Aussies hoor: ‘Julle is almal f****n klikbekke’
Transformasie-olifant loop Rassie trompop